Eurovision Song Contest 2026

**Eurovision Song Contest 2026** blir den 70.&nbsp;utgaven av Eurovision Song Contest, Den europeiske kringkastingsunions (EBU) årlige sangkonkurranse for organisasjonens medlemmer. Konkurransen finner sted i Wien i Østerrike etter at JJ og «Wasted Love» vant Eurovision Song Contest 2025 for Østerrike. Konkurransen organiseres og produseres av den østerrikske allmennkringkasteren ORF, i samarbeid med EBU. Dette blir tredje gang Østerrike står vertskap for Eurovision Song Contest, etter å ha arrangert i Wien i 1967 og 2015.  

Konkurransen består av tre sendinger: en semifinale tirsdag 12. mai, en semifinale torsdag 14. mai og finalen lørdag 16. mai. De tre showene avholdes i Wiener Stadthalle, som også huset konkurransen i 2015. Sendingene blir overført direkte til alle deltakerlandene og andre land med senderettigheter. Programlederne for alle sendingene er  og .

Kringkastere fra 35 land vil delta i konkurransen, to færre enn i 2025 og det laveste antallet deltakere siden 2003, før innføringen av semifinaler. Irland, Island, Nederland, Slovenia og Spania boikotter i protest mot Israels deltakelse i forbindelse med krigen i Gaza, noe som markerer den største boikotten i konkurransens historie, mens Bulgaria, Moldova og Romania vender tilbake etter fravær i de siste utgavene.

## Bakgrunn
Østerrike vant Eurovision Song Contest 2025 i Basel i Sveits med «Wasted Love» og JJ. Dette var landets tredje seier i konkurransen.

Konkurransen i 2026 blir den tredje der Østerrike står vertskap. Tidligere har Østerrike avholdt Eurovision Song Contest i 1967 og 2015, begge gangene i hovedstaden Wien.

## Vertsby-prosessen
Kort tid etter Østerrikes seier i 2025, uttrykte en rekke østerrikske byer interesse for å huse 2026-utgaven. Under en pressekonferanse etter seieren understreket ORFs generaldirektør Roland Weißmann at en egnet arena og nærhet til flyplasser var nøkkelkriterier i utvelgelsesprosessen. ORFs programdirektør Stefanie Groiss-Horowitz påpekte mangelen på nybygde, store arenaer i landet de siste årene, men oppfordret kommuner med gjennomførbare planer om å sende inn bud.

ORF startet vertsby-konkurransen offisielt 2. juni med en invitasjon til byer og kommuner om å melde sin interesse. Interesserte mottok deretter detaljerte beskrivelser over krav og behov og hadde frist til 4. juli med å levere inn et offisielt tilbud. Den foreløpige finaledatoen ble satt til enten 16. eller 23. mai 2026. Kun to byer, Innsbruck og hovedstaden Wien, leverte inn tilbud før fristen. I tillegg viste byer som Ebreichsdorf, Graz, Oberwart, Sankt Pölten, Wels og Linz interesse, men trakk seg fra prosessen i ukene før fristen.

Valg av vertsby og datoer for konkurransen ble kunngjort 20. august 2025. Wien ble valgt som vertsby, og finalen avholdes 16. mai med semifinaler 12. og 14. mai.

### Byer som leverte inn søknad

## Deltakerliste
For å delta i konkurransen, må et land ha en allmennkringkaster som er medlem av Den europeiske kringkastingsunion (EBU). Landet må også ligge innenfor det europeiske kringkastingsområdet eller ha en spesialinvitasjon fra EBU.

Land som utgjør «de fem store» og vertslandet Østerrike er automatisk kvalifisert til finalen i mai 2026. De øvrige deltakerlandene fordeles på de to semifinalene som avholdes tirsdagen og torsdagen før finalen.

Følgende land skal delta i Eurovision Song Contest 2026:

### Israels deltagelse i Eurovision Song Contest
Krigføringen på Gaza siden høsten 2023 har gjort Israels deltakelse og landets allmennkringkaster Kan kontroversiell, med krav om at landet skulle utestenges og demonstrasjoner mot deltakelsen i 2024- og 2025-utgavene. Israels bidrag i 2024, «Hurricane» (opprinnelig kalt «October Rain»), var også omstridt. Sangen ble sett som en referanse til angrepene mot Israel 7. oktober, noe som ville vært et brudd på reglene om politisk nøytralitet, og den ble derfor kun godkjent av EBU etter en omskriving. Israel endte til slutt på femteplass i 2024 og andreplass i 2025, begge ganger blant de to beste i folkeavstemningen, noe som delvis ble tilskrevet reklamekampanjer fra israelske myndighetspersoner for å øke publikumsstemmer og oppmuntre til støtte for landets bidrag. Eksistensen av slike kampanjer for bidraget i 2024 ble bekreftet av Israels utenriksdepartement, og tilsvarende kampanjer for 2025-bidraget ble omtalt av *Eurovision News Spotlight*, et faktasjekkings- og etterretningsinitiativ med åpen kildekode drevet av EBU. Reklamekampanjene for 2025, publisert av det israelske statlige reklamebyrået, fikk over 68 millioner totale visninger. Flere deltakende kringkastere ba om en revisjon av telefonstemmesystemet og en uavhengig gjennomgang av individuelle lands stemmeresultater etter finalen i 2025.

Israels kringkaster Kan bekreftet sin intensjon om å delta i 2026 den 28. juni 2025. Dette førte til ytterligere krav om at EBU burde utestenge Kan fra deltakelse, blant annet fra flere andre medlemskringkastere som kunngjorde at de ikke ville delta dersom Israel gjorde det. Andre kringkastere signaliserte at deres deltakelse ville avhenge av at visse betingelser ble oppfylt av EBU. Konkurransens referansegruppe utvidet fristen for bekreftelse – tidspunktet før hvilket kringkastere kan trekke sine søknader om deltakelse i 2026 uten økonomisk straff – fra 13. oktober til midten av desember for å muliggjøre en bred konsultasjonsrunde med kringkasterne om Israels deltakelse. Dette var forventet å bli avgjort på EBUs generalforsamling 4. og 5. desember. En ekstraordinær generalforsamling var planlagt tidlig i november for å diskutere og stemme over Israels deltakelse i konkurransen, men den ble avlyst etter at en våpenhvileavtale og en fredsplan med mål om å avslutte krigen ble iverksatt. Generalforsamlingen 4. desember stemte til slutt for å vedta en rekke endringer i stemmesystemet, og dermed unngikk man en separat avstemning om Israels deltakelse og åpnet for at landet kunne delta. Som følge av dette kunngjorde kringkastere fra Irland, Nederland, Slovenia og Spania at de ikke ville delta. Den 10. desember 2025 kunngjorde den islandske kringkasteren Ríkisútvarpið at Island ikke skal delta i 2026.

Artisten som skal representere Israel er planlagt valgt gjennom den tolvte sesongen av realityserien *HaKokhav HaBa*, som hadde premiere 11. november 2025 og forventes avsluttet i februar 2026, mens låten etter planen skal velges internt.

;Merknad


### Semifinale 1
Semifinale 1 blir avholdt tirsdag 12. mai klokken 21.00 sentraleuropeisk sommertid. 15 land deltar i denne semifinalen, og de ti beste kvalifiserte seg til finalen. De forhåndskvalifiserte landene Italia og Tyskland opptrer og stemmer i denne semifinalen. Endelig startrekkefølge blir avgjort av showets produsenter etter at alle bidragene er klare i midten av mars 2026. 

### Semifinale 2
Semifinale 2 blir avholdt torsdag 14. mai klokken 21.00 sentraleuropeisk sommertid. 15 land deltar i denne semifinalen, og de ti beste kvalifiserte seg til finalen. De forhåndskvalifiserte landene Frankrike, Storbritannia og Østerrike opptrer og stemmer i denne semifinalen. Endelig startrekkefølge blir avgjort av showets produsenter etter at alle bidragene er klare i midten av mars 2026. 

### Finalen
Finalen blir avholdt lørdag 16. mai klokken 21.00 sentraleuropeisk sommertid. 25 land deltar: vertslandet Østerrike, de fire store landene, de ti beste fra semifinale 1 og de ti beste fra semifinale 2. 

### Tilbakevendende artister

## Produksjon og format
Eurovision Song Contest 2026 produseres av den østerrikske allmennkringkasteren ORF. Kjerneteamet består av Michael Krön som ansvarlig produsent, Stefan Zechner som showprodusent, Daniel Hack som produksjonssjef, Christine Tichy som teknisk ansvarlig, Roman Horacek som kommunikasjonssjef, Iris Keutter som markedsansvarlig, Oliver Lingens som arrangementsansvarlig, Christina Lassnig som produksjonsassistent, Christina Heinzle-Conrad som generalsekretær og Martin Szerencsi som juridisk rådgiver. Zechner, Tichy, Horacek, Keutter, Lingens og Szerencsi hadde alle tilsvarende roller under konkurransen i Wien i 2015.

I juni 2025 kunngjorde EBU at Martin Österdahl trekker seg fra rollen som konkurransesjef. Konkurransens nestleder, Martin Green, overtar Österdahls rolle inntil en ny konkurransesjef er på plass.

### Avstemning
Den 21. november 2025 kunngjorde EBU endringer i stemmesystemet for konkurransen i 2026. Resultatene i semifinalene skal igjen avgjøres av en kombinasjon av jury- og telefonstemmer, slik de ble fra 2010 til 2022. Størrelsen på de nasjonale juryene økes fra fem til sju medlemmer, hvorav to jurymedlemmer må være mellom 18 og 25 år, og spekteret av kvalifiserte profesjonelle bakgrunner utvides. Det maksimale antallet stemmer per betalingsmetode blir redusert fra 20 til 10. Stemmeinstruksjonene oppdateres for å «motvirke uforholdsmessige kampanjer … særlig når de gjennomføres eller støttes av tredjeparter, inkludert regjeringer eller statlige organer».

### Visuelt design
Den 18. august 2025 slapp EBU en fornyet versjon av den generiske logoen, designet av det Sheffield-baserte brandingstudioet Pals, for å markere Eurovision Song Contests 70-årsjubileum. Et nytt designelement kalt «Chameleon Heart» ble også introdusert, bestående av 70 lag av «Eurovision-hjertet» gjengitt i 3D. Det er ment å kunne tilpasses fremtidige vertslands behov.

### Postkort
«Postkortene» er korte videointroduksjoner som vises på TV mens scenen klargjøres for neste opptreden. Produsert av Mödling-baserte Gebhardt Productions og spilt inn siden oktober 2025, vil postkortene vise de konkurrerende artistene «fordypet» i ulike naturskjønne områder rundt om i Østerrike, med et fysisk postkort laget for hver av dem.

### Semifinaletrekningen
Fem land – de fire store og vertslandet Østerrike – er direktekvalifisert til finalen. De øvrige landene deltar i de to semifinalene tirsdag 12. og torsdag 14. mai. Fordelingen av semifinalistene ble gjort under en loddtrekning i Wiener Rathaus 12. januar 2026. Trekningen ble strømmet direkte og ble ledet av Alexandra Wachter og .

Semifinalistene var på forhånd delt inn i grupper ut fra hvordan de har stemt de siste 15–20 årene. Land med relativt likt stemmemønster, som de nordiske og de eks-jugoslaviske landene var samlet i egne grupper. Landene i hver stemmegruppe ble deretter trukket og fordelt på de to semifinalene. Dette gjøres for å redusere effekten av nabostemming, og for å forhindre at et land klarer å kvalifisere seg til finalen takket være stemmer fra nabolandene. Systemet ble innført i 2008. Under seremonien trakk man også hvilken av de to semifinalene de fem direktekvalifiserte finalistene skulle stemme i.

## Se også
* Eurovision Song Contest Asia 2026
* Junior Eurovision Song Contest 2026

## Referanser


## Eksterne lenker
* 
*